

**ข้อบังคับมหาวิทยาลัยธรรมศาสตร์**

**ว่าด้วยการจัดตั้งและบริหารกองทุนสำหรับนักศึกษาที่มีความจำเป็นทางการเงิน พ.ศ. ๒๕๖๔**

**------------------------------------------------**

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการจัดตั้งและบริหาร
กองทุนสำหรับนักศึกษาที่มีความจำเป็นทางการเงิน ซึ่งคณะกรรมการการเงิน ได้พิจารณาโดยอาศัยอำนาจ
ตามข้อ ๕๒ ของข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี
พ.ศ. ๒๕๖๔ และให้ความเห็นชอบแล้ว ในคราวประชุมครั้งที่ ๓/๒๕๖๔ เมื่อวันที่ ๒๐ สิงหาคม ๒๕๖๔

อาศัยอำนาจตามความในมาตรา ๒๓ (๒) และ (๔) แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ๙/๒๕๖๔ เมื่อวันที่ ๓๐ สิงหาคม ๒๕๖๔ จึงเห็นชอบให้ออกข้อบังคับไว้ ดังนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนสำหรับนักศึกษาที่มีความจำเป็นทางการเงิน พ.ศ. ๒๕๖๔”

 **ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

 **ข้อ ๓** ในข้อบังคับนี้

 “มหาวิทยาลัย” หมายความว่า มหาวิทยาลัยธรรมศาสตร์

 “อธิการบดี” หมายความว่า อธิการบดีมหาวิทยาลัยธรรมศาสตร์

 “กองทุน” หมายความว่า กองทุนสำหรับนักศึกษาที่มีความจำเป็นทางการเงิน

 “คณะกรรมการบริหารกองทุน” หมายความว่า คณะกรรมการบริหารกองทุนสำหรับนักศึกษาที่มีความจำเป็นทางการเงิน

 **ข้อ ๔** ให้จัดตั้งกองทุนขึ้นกองทุนหนึ่ง เรียกว่า “กองทุนสำหรับนักศึกษาที่มีความจำเป็น
ทางการเงิน” โดยมีวัตถุประสงค์ ดังต่อไปนี้

 (๑) จัดสรรเป็นทุนการศึกษาให้แก่นักศึกษาโครงการนักศึกษาเรียนดีจากชนบท เป็นเงินจำนวนไม่น้อยกว่าครึ่งหนึ่งของงบประมาณที่ได้รับต่อปี

 (๒) จัดสรรเป็นทุนการศึกษาให้แก่นักศึกษาทั่วไปที่มีความจำเป็นทางการเงิน

 (๓) จัดสรรเป็นทุนกู้ยืมให้แก่นักศึกษาที่มีความจำเป็นทางการเงิน

 (๔) จัดสรรเป็นทุนสงเคราะห์จ้างนักศึกษาทำงาน

 (๕) จัดสรรเป็นทุนส่งเสริมทางวิชาการให้แก่นักศึกษาที่มีความจำเป็นทางการเงิน กรณีไปฝึกอบรม ประชุม สัมมนา ดูงาน ทำวิจัย โครงการแลกเปลี่ยนนักศึกษาหรือกิจกรรมส่งเสริมการศึกษาอื่น ๆ
ในลักษณะเดียวกัน ตามหลักเกณฑ์ของคณะกรรมการบริหาร

 (๖) จัดสรรเป็นทุนการศึกษาให้แก่นักศึกษาโครงการพิเศษอื่น ๆ ที่มีความจำเป็นทางการเงินและที่มหาวิทยาลัยมีนโยบายสนับสนุนให้ทุนการศึกษา

 (๗) จัดสรรเป็นทุนการศึกษาให้แก่นักศึกษาที่ประสบปัญหาภัยพิบัติต่าง ๆ อาทิเช่น อุทกภัย วาตภัย อัคคีภัย อุบัติเหตุ

 **ข้อ ๕** รายได้และทรัพย์สินของกองทุน มีดังนี้

 (๑) เงินอุดหนุนจากมหาวิทยาลัย ซึ่งกันเงินรายได้จากค่าหน่วยกิตร้อยละ ๑๐

 (๒) ดอกผลจากการลงทุน

 (๓) รายได้อื่น ๆ

 **ข้อ ๖** ให้มีคณะกรรมการบริหารกองทุน ซึ่งแต่งตั้งโดยอธิการบดีประกอบด้วย รองอธิการบดีที่อธิการบดีมอบหมายเป็นประธาน หัวหน้างานบริการและสวัสดิการนักศึกษาเป็นกรรมการและเลขานุการ และกรรมการอื่นอีกจำนวนไม่น้อยกว่า ๘ คน แต่ไม่เกิน ๑๒ คน

 ให้คณะกรรมการบริหารกองทุนมีวาระ ๒ ปี

 **ข้อ ๗** ให้คณะกรรมการบริหารกองทุนมีอำนาจหน้าที่ดำเนินการบริหารกองทุน ให้เป็นไปตามวัตถุประสงค์ที่กำหนดไว้ในข้อ ๔ และให้มีอำนาจกำหนดหลักเกณฑ์ เพื่อปฏิบัติการให้เป็นไปตามวัตถุประสงค์ดังกล่าว

 **ข้อ ๘** ให้กองทุนสำหรับนักศึกษาที่มีความจำเป็นทางการเงิน ตามระเบียบมหาวิทยาลัยธรรมศาสตร์ว่าด้วยกองทุนสำหรับนักศึกษาที่มีความจำเป็นทางการเงิน พ.ศ. ๒๕๓๘ เป็นกองทุนตามข้อบังคับนี้

 **ข้อ ๙** ให้คณะกรรมการบริหารกองทุนซึ่งดำรงอยู่ก่อนวันที่ข้อบังคับนี้มีผลใช้บังคับปฏิบัติหน้าที่คณะกรรมการตามข้อบังคับนี้ต่อไปจนกว่าจะได้มีการแต่งตั้งคณะกรรมการบริหารกองทุนตามข้อบังคับนี้

 **ข้อ ๑๐** ให้การดำเนินการตามระเบียบมหาวิทยาลัยธรรมศาสตร์ว่าด้วยกองทุนสำหรับนักศึกษาที่มีความจำเป็นทางการเงิน พ.ศ. ๒๕๓๘ อยู่ก่อนวันที่ข้อบังคับนี้มีผลใช้บังคับให้ดำเนินการตามระเบียบเดิมต่อไปจนกว่าจะแล้วเสร็จ

 **ข้อ ๑๑** ให้อธิการบดีเป็นผู้รักษาการตามข้อบังคับนี้

 ประกาศ ณ วันที่ ๓๐ เดือน สิงหาคม พ.ศ. ๒๕๖๔

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย